REPUBLIKA SRBIJA

NARODNA SKUPŠTINA

Odbor za obrazovanje, nauku,

tehnološki razvoj i informatičko društvo

14 Broj: 06-2/21-15

19. februar 2014. godine

B e o g r a d

INFORMACIJA

O JAVNOM SLUŠANjU NA TEMU “NACRT ZAKONA O UDžBENICIMA” ODRŽANOG 18. FEBRUARA 2015. GODINE

Odbor za obrazovanje, nauku, tehnološki razvoj i informatičko društvo, na sednici održanoj 26. januara 2015. godine, na predlog mr Aleksandre Jerkov, predednice Odbora, doneo je odluku o organizovanju javnog slušanja na temu „Nacrt zakona o udžbenicima“. Javno slušanje je održano 18. februara 2015. godine, u Domu Narodne skupštine.

Javnom slušanju su prisustvovali predsednica Odbora Aleksandra Jerkov i sledeći članovi: Milan Knežević, Mileta Poskurica, Ljubiša Stojmirović, Nebojša Petrović, Vladimir Orlić, Nevenka Milošević, Anamarija Viček, Jelisaveta Veljković, Ninoslav Stojadinović, Milena Bićanin, Olena Papuga i Riza Halimi.

Pored članova Odbora, Javnom slušanju su prisustvovali i zamenici članova Odbora: Milan Kovačević, Biljana Ilić – Stošić i Gordana Topić.

Javnom slušanju su prisustvovali i sledeći narodni poslanici: Šaip Kamberi, Zlata Đerić i Velinka Tošić.

Javnom slušanju su iz Ministarstva prosvete, nauke i tehnološkog razvoja prisustvovali: Srđan Verbić, ministar, Zorana Lužanin, pomoćnik ministra, Milovan Šuvakov, posebni savetnik ministra, Nataša Mujagić, Dragan Marinčić, Nataša Ćirić, Tamara Vujović, Mirjana Ivanović i Suzana Jakobson, zaposleni u Ministarstvu.

U Javnom slušanju uzeli su učešće i Dragana Đorić iz Saveta roditelja osnovnih škola Grada Novog sada, Svetlana Joksimović i Milan Joksimović iz izdavačke kuće “Korak po korak”, Ivan Perić iz izdavačke kuće “Ivan Perić”, Siniša Ješić iz Udruženja izdavača, Ljiljana Marinković iz Udruženja izdavača udžbenika, Vuk Vukićević iz Udruženja izdavača i knjižara Srbije, Gordana Knežević Orlić iz Udruženja izdavača udžbenika, Ljiljana Bogićević iz Udruženja izdavača udžbenika, Romanca Jovanović iz Zavoda za udžbenike, Jelena Desnica, predsednica Saveta roditelja OŠ Grada Novog Sada, Jelena Najdanović Tomić iz Zavoda za vrednovanje kvaliteta obrazovanja i vaspitanja, Nenad Čelarević iz Misije OEBS u Srbiji, Tatjana Stojanović Branka Krkić i Tihomir Nikolić iz Saveza slepih Srbije, Zoran Avramović i Gordana Mijatović iz Zavoda za unapređivanje i obrazovanja i vaspitanja, Nebojša Sokolović iz Zajednica elektrotehničkih škola, Anisoara Caran iz Nacionalnog saveta rumunske nacionalne manjine, Zejni Fejzulahu i Jonuz Musliu iz Nacionalnog saveta albanske nacionalne manjine, Svetlana Zolnjan iz Nacionalnog saveta slovačke nacionalne manjine, Melanija Rimar iz Nacionalnog saveta rusinske nacionalne manjine, Anita Njilas Leonov, iz Nacionalnog saveta mađarske nacionalne manjine, Darko Sarić Lukendić iz Hrvatskog naocinalnog vijeća, Roksanda Ignjatović iz Društva školskih bibliotekara Srbije, Ljubodrag Popović, Mirjana Ilić i Dragica Trivić iz Nacionalno prosvetnog saveta, Silvana Plavšić iz OŠ za zaštitu vida “Dragan Kovačić”, Branka Jablan sa Fakulteta za specijalnu edukaciju i rehabilitaciju, Lenka Erdelj i Danijela Radović iz Pedagoškog zavoda Vojvodine, Esad Džudžo i Muhedin Fijuljain iz Bošnjačkog nacionalnog vijeća, Radoš Ljušić, Olga Nikolić, Jelena Kriš – Piper, Bogićević Ljiljana iz Udruženja za izdavanje udžbenika i Snežana Bisenić.

U pozdravnoj reči, Aleksandra Jerkov, predsednica Odbora, poželela je svim učesnicima dobrodošlicu i izrazila uverenje će rasprava na temu: „Nacrt Zakona o udžbenicima“, biti korisna i konstruktivna. Kako je istakla, zbog važnosti teme, svi članovi Odbora su bili zainteresovani za održavanje Javnog slušanja, tako da je Odbor u saradnji sa Ministarstvom prosvete, nauke i tehnološkog razvoja sačinio predlog plana Javnog slušanja.

Srđan Verbić, ministar prosvete, nauke i tehnološkog razvoja, u uvodnoj reči istakao je da je današnje Javno slušanje dobra prilika da se pokaže na koji način Ministarstvo radi na reformi obrazovanja u Republici Srbiji i kako se sistem čini boljim. Udžbenici su danas mnogo bolji nego 90-ih godina. Od tog perioda do danas učinjen je pomak na bolje u pogledu kvaliteta rada državnog izdavača - Zavoda za udžbenike, pre svega iz razloga što je vremenom konkurencija među samim izdavačima bivala sve veća. Pored navedenog postoje nažalost i stvari koje u proteklih 15ak godina nisu napredovale. To je pre svega dostupnost kvalitetnih udžbenika svim učenicima i besplatno školovanje. Ako se pogleda koliko su pojedini udžbenici u srednjim i srednjim stručnim školama inovirani u poslednjih 15 - 20ak godina, može se primetiti da su neki od njih još iz 1988. godine. Još jedan problem, koji nije rešen, jeste netransparentnost odobravanja udžbenika i korupcija koja evidentno postoji u distribuciji i nabavci udžbenika. Kako je rekao, ne postoji bolja zaštita od korupcije od transparentnosti i to u svim fazama postupka izdavanja udžbenika. Ovaj Nacrt zakona rešava taj problem. Sledeća stvar koja do danas nije rešena, a tiče se pre svega roditelja, jeste pitanje kućnog budžeta, tj. koliko novca je potrebno izdvojiti za udžbenike, pogotovo za udžbenike koje niko „ne otvara“. Ministarstvo je moglo da sačini Nacrt zakona koji je još napredniji od postojećeg u pogledu, pre svega elektronskih udžbenika i dodataka, ali zbog ekonomske krize vodilo se računa o tome da udžbenici budu dostupni što većem broju porodica. Danas imamo jedan potpuno nov Nacrt zakona o udžbenicima, koji nije posebno obiman, ali je prilično jasan. Dostupnost udžbenika i zaštita porodičnog budžeta, bili su među najvažnijim ciljevima novog Nacrta zakona. Godinama su takođe, postojali problemi sa udžbenicima na jezicima nacionalnih manjina iz razloga što nije bilo dovoljno novca za niskotiražne udžbenike. Međutim, rešenja iz Nacrta zakona propisuje model koji omogućava da se za vrlo malo novca štampaju udžbenici i na jezicima nacionalnih manjina. Namera Ministarstva prilikom izrade Nacrta zakona bila je i da se omogući dostupnost udžbenika učenicima sa invaliditetom i smetnjama u razvoju. Učenici, kao najvažniji korisnici, od novog Nacrta zakona imaće kvalitetnije i bolje prilagođene udžbenike, ograničen i usklađen obim knjiga, u skladu sa stvarnim potrebama. Ukoliko bude postojala potreba za elektronskim dodacima i oni će biti dostupni učenicima. Prema rečima ministra, realan rok korišćenja jednog udžbenika jeste četiri godine. Izdavačima će u novom Zakonu biti omogućen veći uvid celokupnog postupka izdavanja udžbenika, kao i mogućnost da se eventualne uočene greške u hodu isprave. Intencija Ministarstva prilikom izrade Nacrta zakona bila je da država na kraju ovog postupka ima sve kategorije (učenike, roditelje, pripadnike nacionalnih manjina, osobe sa invalididtetom i izdavače) koji su zadovoljni.

Zorana Lužanin, pomoćnik ministra, prosvete, nauke i tehnološkog razvoja, na početku izlaganja zahvalila se svima koji su učestvovali u procesu izrade Nacrta zakona (okrugli stolovi, tribine, javna rasprava, dopisi, sugestije). Kako je rekla u Ministarstvu su analizirane sve sugestije, predlozi i kritike, koje su stizale tokom ovog procesa, što je uticalo da se tekst Nacrta zakona unapredi. Trenutno se Nacrt nalazi u drugim resornim ministarstvima na mišljenju, a paralelno s tim radi se na izradi podzakonskih akata, čije donošenje predviđa Nacrt. Želja ministarstva je da Narodna skupština ubrzo (tokom razmatranja Predloga zakona) ima uvid i u nacrte podzakonskih akata čije donošenje se predviđa. Prilikom izrade Nacrta, Ministarstvo se suočavalo sa dosta nedostataka koji danas postoje u sistemu (izbor udžbenika, kupovina, odobravanje itd.). Ovim Nacrtom želelo se da se pronađe realno rešenje za sve nedostatke koji postoje, a to, između ostalog, znači da u sistemu trenutno postoji preko 800.000 učenika kao i obaveza da svaki učenik dobije kvalitetan udžbenik. Kao je navela, u Srbiji srednje stručne škole danas pohađa 75% srednjoškolaca. Ukoliko se uzme broj stručnih profila koji su danas aktivni, broj stručnih predmeta premašuje 1000 i ide čak do broja od 2000. S druge strane, primećeno je da je od primene Zakona o udžbenicima i nastavnim sredstvima od 2010. godine, broj podnetih rukopisa za osnovnu školu 400, a za srednje stručne škole i gimnazije ukupno, samo 112. Nacrtom zakona želelo se da se prevaziđe problem dostupnosti kvalitetnih udžbenika nacionalnih manjina koje imaju pravo na obrazovanje na svom jeziku. U Srbiji, pored obrazovanja na srpskom jeziku postoji obrazovanje i na osam jezika nacionalnih manjina (albanska, mađarska i bošnjačka), te Nacrt zakona pravi distinkciju između te tri veće nacionalne manjine, koje sa pozicije izdavanja udžbenika na četiri godine nisu niskotiražni i na ostale manje nacionalne manjine, za koje izdavanje udžbenika ne može biti profitabilan posao. Jedan od ciljeva Nacrta zakona jeste i pomoć deci sa posebnim potrebama i sa invaliditetom. Takođe, uvodi se obaveza izdavaču da prevede udžbenik i na jezik nacionalnih manjina tj. prilagodi ga deci sa posebnim potrebama i invaliditetom. Nakon usvajanja Zakona ideja Ministarstva je da sa svim zemljama (maticama) nacionalnih manjina u Srbiji potpiše sporazume o saradnji u oblasti obrazovanja, koji će se pre svega odnositi na oblast izdavaštva, što je bitno zbog izbegavanja eventualnih problema koji mogu proizaći iz prevoda udžbenika. Dostupnost udžbenika je do danas često bila teška i zbog materijalne situacije roditelja. Program besplatnih udžbenika je do sad postojao samo za prva četiri razreda osnovne škole. Ovim Nacrtom zakona daje se pravni osnov za korišćenje budžetskih sredstava za besplatne udžbenike na jedan drugačiji način. Pravo na besplatne udžbenike imaće materijalno i socijalno ugrožene porodice. Za njih će moći da konkurišu učenici od prvog razreda osnovne škole do četvrtog razreda srednje škole, a budžetska sredstva će moći da se koriste i za izdavanje udžbenika za decu sa posebnim potrebama i sa invaliditetom, kao i za izdavanje udžbenika na jezicima nacionalnih manjina ili za sufinansiranje nastavnog materijala za srednje stručne škole. Takođe, propisano je da će cene biti limitirane (određena je maksimalna cena), samo za udžbenike, dok će dodatna nastavna sredstva biti potpuno slobodna za izdavače u smislu određivanja cene. Nacrt predviđa izbor udžbenika na četiri godine. Taj period treba da obezbedi jednu vrstu mira tj. prebacivanje težišta i koncentraciju na učenje. Tokom tog perioda u slučaju potrebe može se promeniti do 5% sadržaja udžbenika. Jedna od novina jeste i uvođenje registra udžbenika kao i Promena plana i standarda udžbenika. Kada oni budu završeni, pristupiće se izradi udžbenika. Na kraju, zaključila je da je detaljno propisana i procedura ulaska udžbenika u katolog.

Milan Vukobrat, koordinator udruženja srednjih stručnih škola, istakao je tokom svog izlaganja, da zahvaljujući ovom Nacrtu zakona, sledeći elemente koje je Strategija obrazovanja do 2020. godine proklamovala, a to su jednakost i dostupnost obrazovanja za sve učenike, postoji prostor za otvaranje i drugih mogućnosti (stvaranje novih nastavnih materijala, stvaranje priručnika za srednje stručne škole za stručne predmete kao i za umetničke škole). Ovo je omogućilo udruženjima srednjih stručnih škola da se pojave i u ulozi izdavača, tj. da ovakve materijale ponude tržitu i učenicima. Ta činjenica je važna pre svega zato što srednje stručne škole podrazumevaju ¾ ukupne populacije. Isto tako, broj predmeta koji su vezani za stručnost, stručno usavršavanje i nastavu je ogroman i spada u grupu niskotiražnih udžbenika. Zbog toga je neophodno da se što veći broj stručnih škola uključi u proces izdavanja udžbenika kako bi ga učinio boljim. Nacrt zakona, takođe prepoznaje i kategoriju ljudi koji se bave usavršavanjem, prekvalifikacijom i dokvalifikacijom obrazovanja odraslih. Za njih su potrebni odgovarajući nastavni materijali i priručnici, koji spadaju u kategoriju niskotiražnih udžbenika, što opet podrazumeva potrebu za jednom sistematizacijom i klasifikacijom u cilju podizanja dosadašnjeg stanja na viši nivo. Na kraju, zaključio je da je zbog navedenog, Zajednica srednjih stručnih škola, na sastancima koji su vođeni, ocenila Nacrt zakona o udžbenicima kao dobar i koji će unaprediti obrazovni sistem.

Zoran Avramović, direktor Zavoda za unapređivanje obrazovanja i vaspitanja je na početku svog izlaganja istakao, da je Zakon o udžbenicima jedan od najvažnijih zakona u sistemu pravne regulacije u sistemu obrazovanja i vaspitanja. Kako je rekao, udžbenik je važan zbog toga što istovremeno predstavlja nastavno sredstvo, a tako i knjigu znanja. Kao generalne razloge za podršku ovom tekstu Nacrta zakona od strane Zavoda, naveo je sledeće: otklanjaju se izvori i posledice dosadašnje rđave i loše prakse, uređuje se tržište udžbeničke literature i afirmiše objektivnost, kvalitet, konkurencija, antikoruptivnost i vidljivost mreže nadležnosti.

Pozitivne stvari u samom tekstu Nacrta zakona, koje je ocenio Zavod, jesu: načelo ravnopravnosti izdavača u pogledu saglasnosti da će štampati udžbenike i na jeziku nacionalnih manjina, obaveznost pripreme teksta udžbenika, preciznost rokova, anonimnost autora udžbenika, uplaćivanje takse od strane izdavača, uvođenje javne liste ocenjivača udžbenika, mogućnost za popravljanje teksta udžbenika ukoliko Komisija da takvo mišljenje, jasnoća antikorupcijske prirode samog teksta, ograničenje korišćenja udžbenika na četiri godine i sankcionisanje potencijalne korupcije izdavača i nastavnika. Ono što je potrebno dopuniti ili izmeniti u samom tekstu, prema mišljenju Zavoda, jeste: da Komisija ima dva člana sa liste radi efikasnijeg rada (član 22. Nacrta), da uslove rada Komisije za ekspertizu donosi Nacionalni prosvetni savet, a odobrava ih ministar (član 25. Nacrta), da se uvede obaveza Nacionalnog prosvetnog saveta da ocenu ekspertize objavi na svojoj internet prezentaciji (član 25. Nacrta), da stručna komisija broji tri člana i da se ekspertiza vrši na osnovu usvojenih standarda i kvaliteta udžbenika (član 25. Nacrta). Na kraju, zaključio je da je obrazovanje opšte dobro, jedna od najvažnijih stvari za opstanak i razvoj svakog društva i države i da zbog toga ono ni pod kakvim uslovima ne sme da podpadne pod uticaj bilo koje interesne grupe.

U diskusiji u svim sesijama tokom Javnog slušanja, osim navedenih uvodničara, učestvovali su članovi Odbora, narodni poslanici, predstavnici Nacionalnog prosvetnog saveta, izdavača udžbenika, nacionalnih saveta nacionalnih manjina, Zavoda za udžbenike, Pedagoškog zavoda Vojvodine, Saveza slepih, udruženja roditelja i drugi. Oni su razmenili mišljenja o kvalitetu rešenja koja su predviđena Nacrtom zakona o udžbenicima i dali sugestije za moguća poboljšanja.

Javno slušanje je završeno u 14,35 časova, **a sastavni deo Informacije čini i obrada tonskog snimka koja se nalazi u prilogu.**

**Dostavljeno:**

*u Narodnoj skupštini Republike Srbije*:

- predsedniku

- članovima Odbora za obrazovanje, nauku, tehnološki razvoj i informatičko društvo